CELEX: 32015D0911
Language: mt
Date: 2015-06-11 00:00:00
Title: Deċiżjoni ta' Implimentazzjoni tal-Kummissjoni (UE) 2015/911 tal-11 ta' Ġunju 2015 li temenda l-Anness II tad-Deċiżjoni 2007/777/KE rigward l-entrata għall-Kanada fil-lista ta' pajjiżi terzi jew partijiet tagħhom, li minnhom l-introduzzjoni ta' prodotti tal-laħam u ta' stonkijiet, bżieżaq tal-awrina u msaren ittrattati lejn l-Unjoni hija awtorizzata fir-rigward ta' influwenza tat-tjur b'patoġeniċità għolja (notifikata bid-dokument C(2015) 3790) (Test b'rilevanza għaż-ŻEE)

13.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 148/25
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/911
   tal-11 ta' Ġunju 2015
   li temenda l-Anness II tad-Deċiżjoni 2007/777/KE rigward l-entrata għall-Kanada fil-lista ta' pajjiżi terzi jew partijiet tagħhom, li minnhom l-introduzzjoni ta' prodotti tal-laħam u ta' stonkijiet, bżieżaq tal-awrina u msaren ittrattati lejn l-Unjoni hija awtorizzata fir-rigward ta' influwenza tat-tjur b'patoġeniċità għolja
   
      
         (notifikata bid-dokument C(2015) 3790)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari l-frażi introduttorja tal-Artikolu 8, l-ewwel subparagrafu tal-punt 1 tal-Artikolu 8, il-punt 4 tal-Artikolu 8, u l-Artikolu 9(4)(c) tagħha,
   Billi:
   
               (1)
            
            
               Id-Deċiżjoni tal-Kummissjoni 2007/777/KE (2) tistipula r-regoli tas-saħħa tal-annimali u tas-saħħa pubblika għall-importazzjoni fl-Unjoni u t-tranżitu minnha ta' kunsinni ta' prodotti tal-laħam u ta' stonkijiet, bżieżaq tal-awrina u msaren ittrattati (“il-prodotti”).
            
         
               (2)
            
            
               Il-Parti 1 tal-Anness II tad-Deċiżjoni 2007/777/KE tiddeskrivi ż-żoni tal-pajjiżi terzi fejn l-introduzzjoni tal-prodotti fl-Unjoni hija ristretta għal raġunijiet ta' saħħa tal-annimali u fejn hija applikata r-reġjonalizzazzjoni. Il-Parti 2 ta' dak l-Anness tistabbilixxi lista ta' pajjiżi terzi jew ta' partijiet minnhom minn fejn l-introduzzjoni tal-prodotti fl-Unjoni hija awtorizzata, kemm-il darba l-prodotti jkun sarilhom it-trattament rilevanti, kif stipulat fil-Parti 4 ta' dak l-Anness.
            
         
               (3)
            
            
               Il-Kanada hija elenkata fil-Parti 2 tal-Anness II tad-Deċiżjoni 2007/777/KE bħala pajjiż terz li minnu huma awtorizzati l-importazzjoni fl-Unjoni u t-tranżitu minnha ta' prodotti miksuba minn tjur tal-irziezet, tjur imrobbija għall-kaċċa u tjur tal-kaċċa selvaġġi mit-territorju kollu tiegħu jew ċerti partijiet mit-territorju tiegħu. Ir-reġjonalizzazzjoni tal-Kanada ġiet rikonoxxuta bid- Deċiżjoni 2007/777/KE kif emendata permezz tad-Deċiżjoni ta' Implimentazzjoni tal-Kummissjoni (UE) 2015/204 (3) wara tifqigħat tal-HPAI fit-tjur tal-irziezet fil-provinċja tal-British Columbia fil-Kanada. Id-Deċiżjoni 2007/777/KE tistipula li l-prodotti miż-żona milquta, jistgħu jiġu awtorizzati għall-introduzzjoni fl-Unjoni wara li jkun sarilhom it-trattament “D” kif stipulat fil-Parti 4 tal-Anness II tad-Deċiżjoni 2007/777/KE (“it-trattament D”).
            
         
               (4)
            
            
               Il-Kanada kkonfermat tifqigħa ġdida tal-HPAI fit-tjur tal-irziezet fil-Provinċja ta' Ontario matul April 2015. L-awtoritajiet veterinarji tal-Kanada ssospendew minnufih il-ħruġ taċ-ċertifikati veterinarji għall-kunsinni tal-prodotti kkonċernati maħsuba li jiġu introdotti fl-Unjoni mit-territorju kollu tal-Kanada minħabba din it-tifqigħa l-ġdida. Il-Kanada implimentat ukoll politika ta' qerda biex tikkontrolla l-HPAI u tillimita t-tixrid tagħha.
            
         
               (5)
            
            
               Ftehim bejn l-Unjoni u l-Kanada (4) jipprevedi li jintlaħaq rikonoxximent reċiproku malajr tal-miżuri ta' reġjonalizzazzjoni fil-każ ta' tifqigħat ta' mard fl-Unjoni jew fil-Kanada (“il-Ftehim”).
            
         
               (6)
            
            
               Minħabba t-tifqigħa l-ġdida tal-HPAI fil-Provinċja ta' Ontario fil-Kanada, il-prodotti miksuba minn tjur tal-irziezet, tjur imrobbija għall-kaċċa u tjur tal-kaċċa selvaġġi minn dawk il-partijiet ta' dik il-Provinċja li l-awtoritajiet veterinarji tal-Kanada poġġew taħt restrizzjonijiet, għandu jsirilhom mill-inqas it-trattament “D” għall-prevenzjoni tal-introduzzjoni tal-vajrus HPAI fl-Unjoni.
            
         
               (7)
            
            
               B'rabta mat-tifqigħat tal-HPAI fil-British Columbia, ir-reġjonalizzazzjoni tat-territorju Kanadiż ġiet rikonoxxuta wkoll mir-Regolament tal-Kummissjoni (KE) Nru 798/2008 (5), kif emendat bir-Regolamenti ta' Implimentazzjoni tal-Kummissjoni (UE) 2015/198 (6) u (UE) 2015/908 (7) għall-importazzjonijiet ta' ċerti prodotti tat-tjur tal-irziezet li jaqgħu fil-kamp ta' applikazzjoni ta' dak ir-Regolament.
            
         
               (8)
            
            
               Għal raġunijiet ta' konsistenza, id-deskrizzjoni tat-territorji fil-Parti 1 tal-Anness II tad-Deċiżjoni 2007/777/KE għandha tirreferi għar-reġjonalizzazzjoni kif deskritta fil-kolonna 3 tat-tabella fil-Parti 1 tal-Anness I tar-Regolament (KE) Nru 798/2008 bla ħsara għad-dati msemmija fil-kolonni 6 A u 6B ta' din it-tabella.
            
         
               (9)
            
            
               Għalhekk, il-Parti 1 tal-Anness II tad-Deċiżjoni 2007/777/KE għandha tiġi emendata skont dan.
            
         
               (10)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Anness II tad-Deċiżjoni 2007/777/KE huwa emendat skont l-Anness ta' din id-Deċiżjoni.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, il-11 ta' Ġunju 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 18, 23.1.2003, p. 11.
   
      (2)  Id-Deċiżjoni tal-Kummissjoni 2007/777/KE tad-29 ta' Novembru 2007 li tistipula l-kundizzjonijiet tas-saħħa tal-annimali u tas-saħħa pubblika kif ukoll il-mudelli taċ-ċertifikati għall-importazzjonijiet ta' ċerti prodotti tal-laħam u ta' stonkijiet, bżieżaq tal-awrina u msaren ittrattati għall-konsum mill-bniedem minn pajjiżi terzi u li tirrevoka d-Deċiżjoni 2005/432/KE (ĠU L 312, 30.11.2007, p. 49).
   
      (3)  Id-Deċiżjoni ta' Implimentazzjoni tal-Kummissjoni (UE) 2015/204 tas-6 ta' Frar 2015 li temenda l-Anness II tad-Deċiżjoni 2007/777/KE f'dak li għandu x'jaqsam mal-entrata għall-Kanada fil-lista ta' pajjiżi terzi jew partijiet tagħhom, li minnhom huwa awtorizzat id-dħul fl-Unjoni ta' prodotti tal-laħam u ta' stonkijiet, bżieżaq tal-awrina u msaren ittrattati f'dak li għandu x'jaqsam mal-influwenza tat-tjur b'patoġeniċità għolja (ĠU L 33, 10.2.2015, p. 45).
   
      (4)  Il-Ftehim bejn il-Komunità Ewropea u l-Gvern tal-Kanada dwar miżuri sanitarji li jippro teġu s-saħħa pubblika u dik tal-annimali fir-rigward tal-kummerċ ta' annimali ħajjin u prodotti tal-annimali kif approvat f'isem il-Komunità bid-Deċiżjoni tal-Kunsill 1999/201/KE (ĠU L 71, 18.3.1999, p. 3).
   
      (5)  Ir-Regolament tal-Kummissjoni (KE) Nru 798/2008 tat-8 ta' Awwissu 2008 li jistabbilixxi lista ta' pajjiżi terzi, territorji, żoni jew kompartimenti li minnhom jistgħu jiġu impurtati u jsir tranżitu ta' tjur u prodotti tat-tjur fil-Komunità u r-rekwiżiti ta' ċertifikazzjoni veterinarja (ĠU L 226, 23.8.2008, p. 1).
   
      (6)  Ir-Regolament ta' Implimentazzjoni tal-Kummissjoni (UE) 2015/198 tat-6 ta' Frar 2015 li jemenda l-Anness I tar-Regolament (KE) Nru 798/2008 dwar l-entrata għall-Kanada fil-lista ta' pajjiżi terzi, territorji, żoni jew kumpartimenti li minnhom jistgħu jiġu importati ċerti prodotti tat-tjur lejn l-Unjoni jew isir tranżitu minnha fir-rigward tal-influwenza tat-tjur b'patoġeniċità għolja (ĠU L 33, 10.2.2015, p. 9).
   
      (7)  Ir-Regolament ta' Implimentazzjoni tal-Kummissjoni (UE) 2015/908 tal-11 ta' Ġunju 2015 li jemenda l-Anness I tar-Regolament (KE) Nru 798/2008 fir-rigward tal-entrata għall-Kanada fil-lista ta' pajjiżi terzi, territorji, żoni jew kumpartimenti li minnhom jistgħu jiġu impurtati u jsir tranżitu ta' ċerti prodotti tat-tjur tal-irziezet fl-Unjoni b'rabta mal-influwenza tat-tjur ta' patoġeniċità għolja (ara paġna 11 ta' dan il-Ġurnal Uffiċjali).
   
      ANNESS
      Fil-Parti 1 tal-Anness II tad-Deċiżjoni 2007/777/KE, l-entrata għall-Kanada qed tinbidel b'dan li ġej:
      
         
                     “Il-Kanada
                  
                  
                     CA
                  
                  
                     01/2015
                  
                  
                     Il-pajjiż kollu
                  
               
                     CA-1
                  
                  
                     01/2015
                  
                  
                     Il-pajjiż kollu tal-Kanada, ħlief iż-żona CA-2
                  
               
                     CA-2
                  
                  
                     01/2015
                  
                  
                     It-territorji tal-Kanada deskritti taħt CA-2 fil-kolonna 3 tat-tabella fil-Parti 1 tal-Anness I għar-Regolament tal-Kummissjoni (KE) Nru 798/2008, soġġetta għad-dati msemmija fil-kolonni 6 A u 6B ta' dik it-tabella.”